

Partidele din dreapta de opoziție, PAS și PPDA, comentează intenția PD de a susține un candidat comun al dreptei pro-europene la alegerile locale din Capitală. Potrivit liderului PPDA, Andrei Năstase, anunțul „este cea mai bună glumă auzită astăzi”, iar PAS a venit cu un comunicat oficial în care spune că „Plahotniuc reconfirmă alianța PD-PSRM la alegeri”.

„Cea mai bună glumă pe care am auzit-o azi vine de la Plahotniuc. Oligarhul-păpușar ne spune că va susține un candidat unic al forțelor pro-europene. Omul e de un cinism și fariseism greu de egalat. Un candidat susținut de Plahotniuc doar pro-european nu este și, cu atât mai puțin, antioligarhic. La fel cum a făcut în campania prezidențială când l-a retras pe Lupu și l-a susținut pe ascuns, cu toate resursele, pe Dodon, așa încearcă și acum. Să-și țină mărul otrăvit pentru sine și partenerul său, Dodon. Mizez pe sprijinul tuturor cetățenilor acestei țări, inclusiv al celor care, de voie sau de nevoie, se mai află în partidul pe care l-a capturat, sătui și ei de Plahotniuc ca de hrean”, a comentat Năstase pe Facebook.

Tot online a venit cu o reacție și PAS. „Plahotniuc reconfirmă alianța PD-PSRM la alegeri.

Conducerea PD-ului, respectând tradiția de a susține candidatul socialiștilor, vrea, și de această dată, să îl facă câștigător pe Ceban sau pe oricine va fi candidatul PSRM la primărie”, scrie formațiunea.